CELEX: 32018D1960
Language: bg
Date: 2018-12-10 00:00:00
Title: Решение за изпълнение (ЕС) 2018/1960 на Комисията от 10 декември 2018 година относно защитна мярка, наложена от Швеция съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за нареждане на кегли и допълнителен комплект, който трябва да бъде използван заедно с машината за нареждане на кегли, произведени от дружеството Brunswick Bowling &amp; Billiards, и за изтегляне на тези машини, които вече са пуснати на пазара (нотифицирано под номер С(2018) 8253) (Текст от значение за ЕИП.)

12.12.2018   
               
               
                  BG
               
               
                  Официален вестник на Европейския съюз
               
               
                  L 315/29
               
            
         РЕШЕНИЕ ЗА ИЗПЪЛНЕНИЕ (ЕС) 2018/1960 НА КОМИСИЯТА
         от 10 декември 2018 година
         относно защитна мярка, наложена от Швеция съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за нареждане на кегли и допълнителен комплект, който трябва да бъде използван заедно с машината за нареждане на кегли, произведени от дружеството Brunswick Bowling & Billiards, и за изтегляне на тези машини, които вече са пуснати на пазара
         
            
               (нотифицирано под номер С(2018) 8253)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3, втора алинея от нея,
         като има предвид, че:
         
                     (1)
                  
                  
                     На 18 декември 2013 г. Швеция уведоми Комисията относно решението си от 30 август 2013 г. да предприеме защитна мярка за забрана на пускането на пазара на машина за нареждане на кегли „Brunswick GSX“ („машината за нареждане на кегли“) и нейния допълнителен комплект от части „Advanced Guards“ („допълнителният комплект“) и за изтегляне на тази машина от пазара. И двата продукта са произведени от дружеството Brunswick Bowling & Billiards („производителят“).
                  
               
                     (2)
                  
                  
                     Що се отнася до изтеглянето, Швеция предложи на производителя възможността или да отстрани дефектите, свързани с работната среда на оператора, или да вземе обратно машината за нареждане на кегли и допълнителния комплект и да ги замени с други технически безупречни продукти от същия или еквивалентен вид, или да вземе обратно машината за нареждане на кегли и допълнителния комплект и да възстанови разходите на собственика за тях.
                  
               
                     (3)
                  
                  
                     Причините за тази защитна мярка, които Швеция изтъкна, са, че машината за нареждане на кегли и допълнителният комплект не отговарят на определени съществени изисквания за безопасност и опазване на здравето, установени в приложение I към Директива 2006/42/EО, и неправилното прилагане на някои от хармонизираните стандарти.
                  
               
                     (4)
                  
                  
                     След като получи уведомлението за защитната мярка от Швеция, Комисията започна консултации със заинтересованите страни, за да изслуша вижданията им. На 11 април 2014 г. Комисията изпрати писмо до производителя, а на 24 юни 2014 г. той представи своите становища. На 24 септември 2014 г. и на 24 май 2016 г. Комисията проведе срещи с производителя. На 6 декември 2016 г. производителят изпрати допълнително обяснение на Комисията. Комисията също така неколкократно обмени информация с шведските органи и Шведската агенция по работната среда (обмен на електронни писма, обсъждания на срещите на работната група по въпросите на машините и групата по наблюдение на пазара за машините).
                  
               
                     (5)
                  
                  
                     Швеция посочи, че преди да предприеме защитната мярка, нейните органи няколко пъти са се свързали с производителя, за да му обяснят пропуските при машините за нареждане на кегли и допълнителните комплекти, които трябва да бъдат отстранени, за да отговорят на изискванията на Директива 2006/42/EО. Като се има предвид обаче, че след обсъждания в продължение на няколко години са отстранени само половината пропуски, Швеция счете за необходимо да задейства механизма на предпазната клауза. По отношение на приетите мерки шведските органи обясниха, че са спазили принципа на пропорционалност, установен в член 18 от Регламент (ЕО) № 765/2008 на Европейския парламент и на Съвета (2). Въз основа на този принцип, предвид сериозността на рисковете и разходите за изтегляне от пазара, някои от необходимите действия за преодоляване на пропуските при новите машини за нареждане на кегли и допълнителни комплекти не са били необходими в случай на изтегляне от пазара на съществуващите машини за нареждане на кегли и допълнителни комплекти. По-конкретно, става дума за действията, засягащи монтирането на три отделни светлинни индикатора, които указват различни режими на таблото за управление, разширяването на местата за достъп между машините, които се използват и като работни платформи, и визуалната проверка на опасната зона.
                  
               
                     (6)
                  
                  
                     През 2015 г. Швеция уведоми Комисията, че производителят е отстранил пропуските, посочени в защитната мярка по отношение на машината за нареждане на кегли и допълнителния комплект, само в боулинг центъра в Густавсберг.
                  
               
                     (7)
                  
                  
                     Освен тези консултации, Комисията проведе независимо проучване (3) („проучването“), за да оцени дали машината за нареждане на кегли и допълнителният комплект са били в съответствие със съществените изисквания за безопасност и опазване на здравето, определени в приложение I към Директива 2006/42/ЕО, по времето, когато Швеция е наложила защитната мярка. За да проведат проучването, независимите експерти извършиха проверка на машината за нареждане на кегли с допълнителния комплект, които са монтирани в Густавсберг, и проведоха среща с шведските органи и заместник-председателя на отдела „Капитал, Маркетинг и Инженеринг“ на производителя.
                  
               
                     (8)
                  
                  
                     Беше проведена консултация със заинтересованите страни относно проучването на Комисията. Мненията на производителя не поставят под въпрос заключенията от проучването, тъй като те се отнасят до съответствието на машината за нареждане на кегли и допълнителния комплект, които са монтирани в Густавсберг, след като Швеция е уведомила Комисията относно защитната мярка.
                  
               
                     (9)
                  
                  
                     Що се отнася до съществените изисквания за безопасност и опазване на здравето, на които се позовава Швеция, съгласно изискванията, предвидени в точка 1.2.2. относно устройствата за управление и точка 1.7.1 относно информацията и предупрежденията, поставени на машината, е необходимо устройствата за управление да бъдат видими и разположени така, че да могат да бъдат задействани сигурно, а информацията и предупрежденията, поставени върху тях, да бъдат изразени на съответния език на ЕС, определен от държавата членка, в която е монтирана машината.
                     В тази връзка Швеция посочва, че един от бутоните на таблото за управление на машината не е бил означен и че текстът на таблото за управление е бил на английски език, въпреки че официалният език на държавата членка, в която е монтирана машината, е шведски. Освен това три отделни светлинни индикатора са указвали различни режими. Цветовете на тези три светлинни индикатора са били разположени по различен начин на различните машини и следователно това би могло да се разбере погрешно. Знакът за аварийно спиране е бил монтиран в обърнато положение.
                     Производителят твърди, че във връзка със светлинните индикатори на таблото за управление би могло да има незначително объркване.
                     По отношение на ясната видимост и обозначаването на устройствата за управление производителят е признал някои несъответствия между реалните машини, етикетите и ръководствата.
                     Освен това производителят е посочил, че не е било задължително етикетите, които нямат отражение върху дейностите, свързани с безопасността, да бъдат преведени.
                     Освен това съгласно съществените изисквания за безопасност и опазване на здравето, предвидени в точка 1.2.2, устройствата за управление трябва да бъдат проектирани да предотвратяват функционирането си, ако има някого в опасната зона.
                     Според Швеция машината би могла да се пусне отново в действие дори ако операторът не е направил визуална проверка на опасната зона, което води до риск някой да попадне в опасната област.
                     Производителят е изразил несъгласие с Швеция относно лошата видимост за оператора от зоната за управление поради липса на докладвани инциденти, свързани с безопасността, и поради заключенията на други държави членки, според които „видимостта, макар и да не е отлична, на практика е достатъчна, ако операторът е положил разумната и очакваната грижа по време на пускането на машините в действие“.
                     Комисията обаче счита, че ако се разчита на очакваната грижа на оператора при пускането на машината в действие, това не намалява риска, тъй като операторът продължава да има недостатъчна видимост в опасната зона и това го възпрепятства да провери дали има някого в нея.
                     Следователно с оглед на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точка 1.2.2. и точка 1.7.1. от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                  
               
                     (10)
                  
                  
                     Съгласно съществените изисквания за безопасност и опазване на здравето, предвидени в точка 1.1.6 относно ергономията, точка 1.6.1. относно поддръжката на машината и точка 1.6.2. относно достъпа до работните места и до местата за обслужване, е необходимо проектирането и изработването на машината да улесняват работата на оператора, като му позволяват да работи по удобен и безопасен начин, извън опасните зони.
                     В тази връзка Швеция изтъква факта, че разглежданите места за достъп и работни платформи на машините за нареждане на кегли не отговарят на тези съществени изисквания за безопасност и опазване на здравето, тъй като е измерено, че пътят за достъп, който се използва и като работна платформа между тези машини, е едва 190 mm. В някои случаи от операторите се изисква да пазят равновесие върху тесни метални ръбове. Тази работна среда води до ненужен риск от падане върху машината. Освен това пътят за достъп между тези машини свършва рязко в предната част на машината, където съществува риск от падане от около 1 000 mm.
                     В ЕО декларацията си за съответствие производителят е посочил хармонизирания стандарт EN ISO 14122-2:2001, но в техническото досие не е предоставил връзка между цитираните хармонизирани стандарти и съответните съществени изисквания за безопасност и опазване на здравето, както се изисква в приложение VII към Директива 2006/42/ЕО. Въпреки този пропуск от страна на производителя, Швеция е установила съществените изисквания за безопасност и опазване на здравето, които биха могли да са обхванати от цитирания хармонизиран стандарт. По-конкретно Швеция е установила, че цитираният хармонизиран стандарт се отнася до съществените изисквания за безопасност и опазване на здравето, посочени в точки 1.1.6, 1.6.1 и 1.6.2 от приложение I към Директива 2006/42/ЕО.
                     В хармонизирания стандарт EN ISO 14122-2:2001 са установени технически изисквания за безопасност за стационарни средства за достъп до машините и по-конкретно за работни платформи и пасарелки. Швеция твърди, че макар въпросният стандарт да изисква 500 mm ширина, разглежданата пасарелка на машината за нареждане на кегли е с ширина 190 mm.
                     В тази връзка производителят твърди, че дори и да не прилага напълно EN ISO 14122-2:2001, тясната пасарелка с ширина 190 mm се счита за безопасна и подходяща с оглед на предвидената и очакваната употреба, честотата на достъпа и съвременните технически стандарти относно зоните за връщане на топката. Поради това, въпреки че производителят се е позовал на този стандарт в декларацията за съответствие, не го е приложил.
                     По отношение на риска от падане, свързан с достъпа от предната част на машината за нареждане на кегли, производителят е преценил, че поисканият от Швеция вариант за платформа с по-лесен достъп до предната платформа и по-лесно слизане от нея, не е необходим, тъй като достъп до машината за нареждане на кегли от предната част се налага много рядко, като се вземе предвид конструкцията на подобни машини, съществуващи в света, при които достъпът е от задната част.
                     Комисията счита, че рискът от нараняване при достъпа до машината за нареждане на кегли (поради падане или загуба на равновесие) заради тясната пасарелка между машините или рязкото свършване на предната част на машината на височина 1 000 mm не може бъде пренебрегнат с аргумента, че достъпът се осъществява рядко, или че не съществува по-добър начин за достъп.
                     Следователно въз основа на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точки 1.1.6, 1.6.1 и 1.6.2. от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                  
               
                     (11)
                  
                  
                     Във връзка със съществените изисквания за безопасност и опазване на здравето, предвидени в точки 1.3.8 и 1.4 от приложение I към Директива 2006/42/ЕО, Швеция е посочила, че преградите между машините за нареждане на кегли трябва да бъдат достатъчно високи, за да предотвратяват контакта на работниците с опасни движещи се части на работещите съседни машини. Преградата трябва да обхваща цялата страна на машината, т.е. до предната част на корпуса ѝ. Преградата, монтирана между машините за нареждане на кегли обаче, е била висока едва 500 mm на някои работни места, а на други, където работят хора, напълно е липсвала. Това води до риск от падане върху съседната машина. Следователно тази конструкция не съответства на съществените изисквания за безопасност и опазване на здравето, предвидени в точка 1.3.8 относно избора на защита срещу опасност, предизвиквана от движещи се части.
                     В ЕО декларацията си за съответствие производителят е посочил хармонизирания стандарт EN ISO 13857:2008, но в техническото досие не е предоставил връзка между цитираните хармонизирани стандарти и съответните съществени изисквания за безопасност и опазване на здравето, както се изисква в приложение VII към Директива 2006/42/ЕО. Въпреки този пропуск от страна на производителя, Швеция е установила съществените изисквания за безопасност и опазване на здравето, които биха могли да са обхванати от цитирания хармонизиран стандарт. По-конкретно Швеция е установила, че позоваването на хармонизирания стандарт се отнася за съществените изисквания за безопасност и опазване на здравето, посочени в точка 1.3.8 от приложение I към Директива 2006/42/ЕО.
                     В хармонизирания стандарт EN ISO 13857:2008 са установени технически изисквания за безопасни разстояния при машините срещу достигане на опасни места с горните и долните крайници. Швеция се позовава на този стандарт, за да подкрепи своята обосновка за неспазване от страна на производителя на съществените изисквания за безопасност и опазване на здравето, предвидени в точка 1.3.8.
                     Въпреки че стандартът е посочен в декларацията за съответствие, производителят не се е позовал на стандарта, за да докаже съответствието на продукта с Директивата, когато е предоставил обяснения на шведските органи. Вместо това производителят е уточнил, че преградата с височина 500 mm, монтирана между машините, е проектирана така, че да осигурява максимална защита, като същевременно е съобразена с изискванията за общи височини на таваните в цяла Европа. По-висок предпазител би представлявал мярка за допълнителна безопасност, но тази допълнителна безопасност би се намалила, ако препятствия от таванната конструкция попречат на монтирането на предпазителите или ако предпазителите бъдат неправилно модифицирани, за да се поберат препятствията от тавана.
                     Комисията счита, че запазването на 500 mm височина на преградата, монтирана между машините, поради препятствия от тавана, не обяснява защо на някои работни места преградите напълно липсват и не намалява риска от падане върху съседна машина.
                     Следователно въз основа на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точка 1.3.8. от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                     Освен това по отношение на машината за нареждане на кегли Швеция е обяснила, че на корпуса на машината има малки врати, които могат да се отварят, но не са снабдени с блокиращ механизъм, който да спира работата на машината при отваряне на вратите.
                     В ЕО декларацията си за съответствие производителят е посочил хармонизирания стандарт EN 953:1998, но в техническото досие не е предоставил връзка между цитираните хармонизирани стандарти и съответните съществени изисквания за безопасност и опазване на здравето, както се изисква в приложение VII към Директива 2006/42/ЕО. Въпреки този пропуск от страна на производителя, Швеция е установила съществените изисквания за безопасност и опазване на здравето, които биха могли да са обхванати от цитирания хармонизиран стандарт. По-конкретно Швеция е установила, че цитираният хармонизиран стандарт се отнася до съществените изисквания за безопасност и опазване на здравето, посочени в точки 1.3.8 и 1.4 от приложение I към Директива 2006/42/ЕО.
                     В хармонизирания стандарт EN 953:1997+A1:2009 са установени технически изисквания за безопасност за предпазителите на машините и общите изисквания за проектиране и разработване на неподвижни и подвижни предпазители. Швеция се позовава на този стандарт, за да подкрепи своята обосновка за неспазване от страна на производителя на съществените изисквания за безопасност и опазване на здравето, предвидени в точки 1.3.8 и 1.4.
                     В тази връзка производителят е обяснил, че фактът, че на корпуса на машината съществува втора по-малка врата за всяка клетка без заключващ механизъм, който спира работата на машината, не е в противоречие с Директива 2006/42/ЕО, тъй като много рядко се налага достъп през предпазителите в задното отделение и в този случай неподвижните предпазители предоставят достатъчна сигурност. Производителят е посочил, че въз основа на тази обосновка и на стандарт EN 953 е избран неподвижен предпазител. Той не е разгледал липсата на заключващ механизъм.
                     Комисията счита, че опасността, предизвикана от движещи се части, не е била разгледана, тъй като блокиращият механизъм не спира работата на машината, когато работникът се приближи до нея.
                     Следователно въз основа на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точки 1.3.8 и 1.4 от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                     Швеция също така е посочила, че предпазният капак върху механизма за връщане на топките не отговаря на съществените изисквания за безопасност и опазване на здравето относно неподвижните предпазители, предвидени в точка 1.4.2.1 от приложение I към Директива 2006/42/ЕО, тъй като той не е закрепен по никакъв начин и не отговаря на изискванията за предпазители с устройство за заключване, посочени в точка 1.4.2.2 от приложение I към Директива 2006/42/ЕО, понеже не е налице заключващ механизъм.
                     В този случай Швеция отново се позовава на стандарт EN 953:1997+A1:2009, за да подкрепи своята обосновка за неспазване от страна на производителя на съществените изисквания за безопасност и опазване на здравето, предвидени в точки 1.4.2.1 и 1.4.2.2.
                     Производителят обаче е посочил, че достъпът под капака на механизма за връщане на топките е необходим много по-рядко от веднъж на смяна и е ограничил обясненията си до твърдението, че от стандартите се препоръчва неподвижен предпазител. Според него не е необходимо да се предприемат действията, изисквани от Швеция.
                     Комисията счита, че опасността от движещи се части, свързана с предпазния капак на механизма за връщане на топките, не е била разгледана, тъй като освен че липсват заключващи механизми, неподвижните предпазители не са неподвижни.
                     Следователно въз основа на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точки 1.4.2.1 и 1.4.2.2 от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                  
               
                     (12)
                  
                  
                     Що се отнася до съществените изисквания за безопасност и опазване на здравето, предвидени в точки 1.7.4, 1.7.4.1 и 1.7.4.2 относно изискванията към инструкцията за експлоатация, Швеция е предоставила информация, че изпратената снимка на машината за нареждане на кегли и допълнителния комплект е трябвало да покаже къде са разположени предпазителите, но не съответства на действителното им местоположение върху машината. Що се отнася до инструкцията за потребителя, Швеция е посочила, че не съществуват инструкции за експлоатация, съответстващи на доставените машини, които следва да включват различните операции, които трябва да се изпълняват.
                     По отношение на липсата на ръководство и инструкции за експлоатация производителят е посочил, че заедно с машините са били доставени преведени ръководства, така че е възможно ръководствата да са изгубени в боулинг центъра, предмет на проверката. Етикетите, които нямат отражение върху дейностите, свързани с безопасността, не са били преведени. Освен това етикетите върху машините и ръководствата, разгледани от инспекторите, може да не са съответствали на машината поради това, че производителят се е съобразил със специфичните изисквания на регионалните инспектори, както и поради ограниченията във времето за съобразяване с тези изисквания.
                     Въз основа на горепосочените аргументи и като се вземе предвид проучването, което ги потвърждава, Комисията счита, че съществените изисквания за безопасност и опазване на здравето, предвидени в точки 1.7.4, 1.7.4.1 и 1.7.4.2. от приложение I към Директива 2006/42/ЕО, не са изпълнени по отношение на машината за нареждане на кегли и допълнителния комплект.
                  
               
                     (13)
                  
                  
                     В съответствие със съществените изисквания за безопасност и опазване на здравето, предвидени в точка 1.1.2 от приложение I към Директива 2006/42/ЕО относно принципите за осигуряване на безопасността, машините трябва да бъдат проектирани и изработени така, че да не се излагат на риск хората, когато работят с машините при предвидените условия, но като също така се взема предвид всяка логично предвидима неправилна експлоатация.
                     Швеция е посочила също така, че монтажните скоби, използвани за защитните заключващи механизми, са прикрепени със стандартни винтове, които лесно могат да бъдат махнати със стандартни инструменти, в нарушение на принципа за осигуряване на безопасността. Това води до риск от предвидима неправилна експлоатация, при която да се отстраняват монтажните скоби, вместо да се използват заключените врати.
                     Производителят е посочил, че причината е, че заключените врати осигуряват логичен достъп, което намалява мотивацията на оператора да отстрани заключващите механизми, когато се извършват мащабни дейности по поддръжка. Стандартните винтове биха намалили риска от трайно повреждане на системата от предпазители или трайно сваляне на предпазителите.
                     Освен това Швеция е обяснила, че неподвижните предпазители са монтирани със закопчалки с бързо освобождаване, което води до риск някой да свали неподвижния предпазител и да го използва за достъп, вместо да използва заключената врата. Швеция добавя, че когато оценката на риска показва, че трябва да се монтира неподвижен предпазител, той трябва да е проектиран по такъв начин, че да не представлява привлекателна възможност за достъп до машината чрез отварянето му, вместо да се използва заключената врата.
                     Производителят оправдава използването на закопчалки с бързо освобождаване с твърдението, че се намалява мотивацията на работниците да отстранят неподвижните предпазители.
                     В ЕО декларацията си за съответствие производителят е посочил хармонизирания стандарт EN 1088:1995+A1:2007, но в техническото досие не е предоставил връзка между цитирания хармонизиран стандарт и съответните съществени изисквания за безопасност и опазване на здравето, както се изисква в приложение VII към Директива 2006/42/ЕО. Въпреки този пропуск Швеция е направила връзка между цитирания хармонизиран стандарт и съществените изисквания за безопасност и опазване на здравето, посочени в точка 1.1.2 от приложение I към Директива 2006/42/ЕО.
                     В хармонизирания стандарт EN 1088+A2:2008 са установени технически изисквания за безопасност за заключващите устройства на машините, свързани с предпазители, и принципите за проектиране и избор. Швеция се позовава на този стандарт, за да подкрепи своята обосновка за неспазване от страна на производителя на съществените изисквания за безопасност и опазване на здравето, предвидени в точка 1.1.2. Производителят е отбелязал, че в бележка 4 към раздел 5.7.1 от стандарта се посочва, че за да се избегне „отстраняване по разумно предвидим начин“, трябва да се вземат предвид характеристиките на конкретното приложение и следователно да се използва оценката на риска. Според производителя заключените врати осигуряват разумен достъп, което намалява мотивацията на оператора да отстрани заключващите механизми.
                     Комисията счита, че монтажните скоби и неподвижните предпазители могат лесно да бъдат демонтирани със стандартни инструменти, което води до разумно предвидима неправилна експлоатация при достъпа до машината чрез заобикаляне на заключените врати.
                     Следователно въз основа на горепосочените аргументи и като се вземе предвид проучването, което ги потвърждава, може да се заключи, че съществените изисквания за безопасност и опазване на здравето, предвидени в точка 1.1.2. от приложение I към Директива 2006/42/ЕО относно принципите за осигуряване на безопасността, не са изпълнени по отношение на машината за нареждане на кегли и допълнителния комплект.
                  
               
                     (14)
                  
                  
                     Проверката на обосновката, представена от Швеция във връзка със защитната мярка, независимото проучване, което потвърждава заключенията на Швеция, и становищата, представени от производителя, потвърждават, че машината за нареждане на кегли не съответства на съществените изисквания за безопасност и опазване на здравето, предвидени в точки 1.1.2, 1.1.6, 1.2.2, 1.3.8, 1.4, 1.6.1, 1.6.2, 1.7.1, 1.7.4, 1.7.4.1, 1.7.4.2 от приложение I към Директива 2006/42/ЕО, а допълнителният комплект не съответства на съществените изисквания за безопасност и опазване на здравето, предвидени в точки 1.1.2, 1.2.2, 1.3.8, 1.4, 1.7.1, 1.7.4, 1.7.4.1 и 1.7.4.2 по времето, когато Швеция е изпратила на Комисията уведомление за мерките през декември 2013 г. Тези пропуски могат да изложат на риск здравето и безопасността на лицата. Следователно защитните мерки, наложени от Швеция, следва да се считат за обосновани,
                  
               ПРИЕ НАСТОЯЩОТО РЕШЕНИЕ:
         
            Член 1
            Наложените от Швеция мерки за забрана на пускането на пазара на машината за нареждане на кегли „Brunswick GSX“ и допълнителния комплект от части към нея „Advanced Guards“ и задължаване на производителя да изтегли от пазара вече пуснатите машини са обосновани.
         
         
            Член 2
            Адресати на настоящото решение са държавите членки.
         
         
            Съставено в Брюксел на 10 декември 2018 година.
            
               
                  За Комисията
               
               Elżbieta BIEŃKOWSKА
               
                  Член на Комисията
               
            
         
         
            (1)  ОВ L 157, 9.6.2006 г., стр. 24
         
         
            (2)  Регламент (ЕО) № 765/2008 на Европейския парламент и на Съвета от 9 юли 2008 г. за изискванията за акредитация и надзор на пазара във връзка с предлагането на пазара на продукти и за отмяна на Регламент (ЕИО) № 339/93 (ОВ L 218, 13.8.2008 г., стр. 30).
         
            (3)  Доклад за съответствие „Съответствие на машините за нареждане на кегли с Директивата за машините“, 8 май 2017 г.